CELEX: 32022R0244
Language: da
Date: 2021-09-24 00:00:00
Title: Kommissionens delegerede forordning (EU) 2022/244 af 24. september 2021 om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder, som præciserer den samlede margen til beregning af K-faktoren »opkrævet clearingmargen« (K-CMG) (EØS-relevant tekst)

22.2.2022   
               
               
                  DA
               
               
                  Den Europæiske Unions Tidende
               
               
                  L 41/1
               
            
         KOMMISSIONENS DELEGEREDE FORORDNING (EU) 2022/244
         af 24. september 2021
         om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder, som præciserer den samlede margen til beregning af K-faktoren »opkrævet clearingmargen« (K-CMG)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/2033 af 27. november 2019 om tilsynsmæssige krav til investeringsselskaber og om ændring af forordning (EU) nr. 1093/2010, (EU) nr. 575/2013, (EU) nr. 600/2014 og (EU) nr. 806/2014 (1), særlig artikel 23, stk. 3, tredje afsnit, og
         ud fra følgende betragtninger:
         
                     (1)
                  
                  
                     Med henblik på at præcisere beregningen af den »påkrævede samlede margen«, jf. artikel 23, stk. 2, i forordning (EU) 2019/2033, og for at øge klarheden og sammenhængen for så vidt angår dens komponenter bør det tydeliggøres, at de beløb, der udgør den påkrævede samlede margen, omfatter enhver sikkerhedsstillelse, som clearingmedlemmet har krævet i overensstemmelse med dennes margenmodel.
                  
               
                     (2)
                  
                  
                     I overensstemmelse med artikel 23, stk. 2, i forordning (EU) 2019/2033 anvendes den samlede margen, der er krævet dagligt, til beregning af K-CMG. Når clearingmedlemmer inden for samme dag tilpasser den margen, som de har krævet, medfører dette mere end én margenopkrævning på den samme dag. For at undgå usikkerhed om, hvilke af disse margenkrav der skal anvendes, og i betragtning af at det tredjehøjeste beløb i en periode på tre måneder skal anvendes til beregning af K-CMG, er det nødvendigt at præcisere, at det daglige beløb, der udgør den påkrævede margen, bør være det højeste af sådanne margenkrav for en given dag.
                  
               
                     (3)
                  
                  
                     Investeringsselskaber kan anvende clearingtjenester fra flere clearingmedlemmer. For positioner, som K-CMG finder anvendelse på, bør fastlæggelsen af den samlede margen, der er krævet af investeringsselskabet, være fuldstændig og omfatte den fulde margen, som alle clearingmedlemmer har krævet. Når et investeringsselskab anvender K-CMG for positioner, der er omfattet af clearing, der udføres af flere clearingmedlemmer, bør CMG derfor beregnes som summen af de påkrævede margener på tværs af alle clearingmedlemmerne. Et investeringsselskab bør derfor først beregne den påkrævede samlede daglige margen som summen af den samlede margen, som alle clearingmedlemmer har krævet, før det fastlægger det tredjehøjeste beløb, der udgør de påkrævede samlede daglige margener, jf. kravet i artikel 23, stk. 2, i forordning (EU) 2019/2033.
                  
               
                     (4)
                  
                  
                     Med henblik på anvendelse K-CMG på porteføljebasis, hvor hele porteføljen er omfattet af clearing eller margenberegning, skal betingelserne i artikel 23, stk. 1, i forordning (EU) 2019/2033 være opfyldt. Derfor kan der for en portefølje bestående af clearede positioner, der er tilknyttet én handelsenhed, gøres brug af K-CMG, mens der samtidig for en portefølje bestående af positioner, der er tilknyttet en anden handelsenhed, kan gøres brug af K-faktoren »nettopositionsrisiko« (K-NPR). For at forhindre arbitrage bør brugen af henholdsvis K-CMG og K-NPR være konsekvent på tværs af handelsenheder. Den samme tilgang bør derfor anvendes for handelsenheder, som ligner disse for så vidt angår forretningsstrategi og positioner i handelsbeholdningen.
                  
               
                     (5)
                  
                  
                     Med henblik på vurderingen i henhold til artikel 23, stk. 1, litra e), i forordning (EU) 2019/2033 bør den kompetente myndighed være forpligtet til at vurdere, hvorvidt K-CMG-tilgangen er velegnet, for så vidt som den afspejler risikoprofilen for investeringsselskabets positioner i handelsbeholdningen. Et investeringsselskab bør være forpligtet til regelmæssigt at sammenligne sin egen risikovurdering med de margener, som clearingmedlemmerne har krævet, med henblik på at vurdere, om disse margener stadig er en god indikator for investeringsselskabets grad af markedsrisiko. På det tidspunkt, hvor den kompetente myndighed foretager en vurdering, bør investeringsselskabet foretage en sammenligning af kapitalkravene i henhold til K-NPR og K-CMG og bør kunne forelægge en tilstrækkelig begrundelse for forskellen mellem disse kapitalkrav for den kompetente myndighed. En vurdering, som er foretaget af den kompetente myndighed, bør kun være positiv, hvis alle disse betingelser er opfyldt. Navnlig bør den kompetente myndighed sikre, at investeringsselskabet kan overvåge og forelægge en tilstrækkelig begrundelse for forskellen mellem resultater af de to metoder, K-NPR og K-CMG, særligt i tilfælde, hvor der er store variationer mellem de påkrævede margener.
                  
               
                     (6)
                  
                  
                     Hyppige skift mellem anvendelse af K-NPR og K-CMG er en stærk indikator på en potentiel uforholdsmæssig eller uforsvarlig anvendelse af kapitalgrundlagskravene. Det er muligt at forhindre regelarbitrage ved at begrænse hyppigheden af positionsskift mellem anvendelsen af K-NPR og K-CMG. Et krav om, at en handelsenhed løbende skal gøre brug af den ene af de to metoder i mindst to år ville være velegnet til at imødegå risikoen for regelarbitrage. I særlige tilfælde (f.eks. virksomhedsomstrukturering), hvor en handelsenhed ændres i en sådan grad, at den kan betragtes som en helt anden handelsenhed, bør den kompetente myndighed dog tillade investeringsselskabet at ændre metode inden for nævnte toårige periode.
                  
               
                     (7)
                  
                  
                     Denne forordning er baseret på det udkast til reguleringsmæssige tekniske standarder, som Den Europæiske Banktilsynsmyndighed (EBA) har forelagt Kommissionen.
                  
               
                     (8)
                  
                  
                     EBA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele herved samt anmodet interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (2), om rådgivning —
                  
               VEDTAGET DENNE FORORDNING:
         
            Artikel 1
            Beregning af den påkrævede samlede margen
            
               1.   Den samlede margen, jf. artikel 23, stk. 2, i forordning (EU) 2019/2033, er det beløb, der kræves i form af sikkerhedsstillelse, og som omfatter initialmargenen, variationsmargener og anden sikkerhedsstillelse, som clearingmedlemmet har krævet på grundlag af dets margenmodel, som finder anvendelse på investeringsselskabet for handelsenheder, der er omfattet af K-CMG. Med henblik på denne forordning forstås ved »handelsenhed« en handelsenhed som defineret i artikel 4, stk. 1, nr. 144), i Europa-Parlamentets og Rådets forordning (EU) nr. 575/2013 (3).
            
            
               2.   Hvis clearingmedlemmet ikke skelner mellem margener, der kræves af handelsenheder, som er omfattet af K-CMG, og margener, der kræves af andre handelsenheder, tager investeringsselskabet de samlede påkrævede margener for alle handelsenheder i betragtning som margener i henhold til stk. 1.
            
            
               3.   Gebyrer, som investeringsselskabet har betalt til clearingmedlemmet for at gøre brug af dets clearingtjenester, må ikke betragtes som margener i henhold til stk. 1.
            
            
               4.   Hvis clearingmedlemmet ajourfører den samlede påkrævede margen mere end én gang om dagen, skal den samlede påkrævede margen for den pågældende dag være det højeste af de beløb, der udgør de samlede margener, som clearingmedlemmet har krævet i løbet af den pågældende dag.
            
            
               5.   Hvis et investeringsselskab gør brug af tjenester fra mere end ét clearingmedlem for de handelsenheder, der er omfattet af K-CMG, skal den samlede margen, jf. artikel 23, stk. 2, i forordning (EU) 2019/2033, beregnes dagligt ved at tilføje de margenbeløb, som hvert clearingmedlem har krævet, som fastsat i stk. 1.
            
         
         
            Artikel 2
            Forhindring af arbitrage
            
               1.   Det krav, der er fastsat i artikel 23, stk. 1, litra e), i forordning (EU) 2019/2033, er opfyldt, når alle følgende betingelser er opfyldt:
               
                           a)
                        
                        
                           Når et investeringsselskab beregner kapitalkrav i henhold til K-CMG på grundlag af en portefølje af clearede positioner, der er tilknyttet én handelsenhed, anvender det den samme metode på alle positionerne i den pågældende handelsenhed i en sammenhængende periode på mindst 24 måneder, eller når forretningsstrategien eller aktiviteterne blandt en gruppe handlere i nævnte handelsenhed har ændret sig i en sådan grad, at de kan betragtes som en helt anden handelsenhed.
                        
                     
                           b)
                        
                        
                           Investeringsselskabet anvender konsekvent K-CMG på tværs af handelsenheder, som ligner hinanden for så vidt angår forretningsstrategi og positioner i handelsbeholdningen.
                        
                     
                           c)
                        
                        
                           Investeringsselskabet har indført politikker og procedurer, som viser, at valget af portefølje(r), som er omfattet af K-CMG, afspejler risikoen forbundet med et investeringsselskabs positioner i handelsbeholdningen, herunder de forventede arbejdsdage, de anvendte handelsstrategier og den tid, som det kan tage at afdække eller styre risici forbundet med dets positioner i handelsbeholdningen.
                        
                     
                           d)
                        
                        
                           Investeringsselskabet har indført politikker og procedurer, som sætter det i stand til at sammenligne de kapitalkrav, der er beregnet på grundlag af K-CMG, med de kapitalkrav, der er beregnet på grundlag af K-NPR, og forelægge en tilstrækkelig begrundelse for forskelle mellem disse, idet der er taget hensyn til de i stk. 2 fastsatte faktorer, i hvert af følgende tilfælde:
                           
                                       i)
                                    
                                    
                                       hvis en ændring i en handelsenheds forretningsstrategi medfører en ændring på 20 % eller mere i kapitalkravene for den pågældende handelsenhed på grundlag af K-CMG-tilgangen
                                    
                                 
                                       ii)
                                    
                                    
                                       hvis en ændring i clearingmedlemmets margenmodel medfører en ændring i de påkrævede margener på 10 % eller derover for den samme portefølje bestående af underliggende positioner for en handelsenhed.
                                    
                                 
                     
                           e)
                        
                        
                           Investeringsselskabet gør brug af resultatet af beregningen af K-CMG i sin risikostyringsramme og sammenligner regelmæssigt resultaterne af sin egen risikovurdering med de margener, som clearingmedlemmerne har krævet.
                        
                     
                           f)
                        
                        
                           Investeringsselskabet har sammenlignet de kapitalkrav, der er beregnet ved anvendelse K-CMG, med de kapitalkrav, der er beregnet ved anvendelse af K-NPR, for hver handelsenhed, på det tidspunkt hvor den kompetente myndighed har foretaget vurderingen, og har forelagt den kompetente myndighed en tilstrækkelig begrundelse for eventuelle forskelle mellem disse, idet der er taget hensyn til de i stk. 2 fastsatte faktorer.
                        
                     
            
               2.   Med henblik på stk. 1, litra d) og f), tager den kompetente myndighed hensyn til følgende faktorer for at vurdere, hvorvidt den forskel mellem kapitalkrav, som er beregnet ved anvendelse af K-CMG og K-NPR, er begrundet:
               
                           a)
                        
                        
                           henvisningen til den de relevante handelsstrategier
                        
                     
                           b)
                        
                        
                           investeringsselskabets egen risikostyringsramme
                        
                     
                           c)
                        
                        
                           niveauet for investeringsselskabets overordnede kapitalgrundlagskrav, som er beregnet i overensstemmelse med artikel 11 i forordning (EU) 2019/2033
                        
                     
                           d)
                        
                        
                           resultaterne af tilsynskontrol- og evalueringsprocessen, hvis sådanne foreligger.
                        
                     
         
         
            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. september 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 314 af 5.12.2019, s. 1.
         
            (2)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
         
            (3)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).